I. La consellera d'Educació sotmet al dictamen d'aquesta Comissió Jurídica Assessora el Projecte d'ordre pel qual es regulen les estades del professorat de formació professional a les empreses i institucions.
El Projecte conté una exposició de motius, catorze articles, una disposició derogatòria, una disposició final i dos annexos.
L'exposició de motius fa referència als antecedents normatius de la matèria que es regula i se cita expressament la Llei orgànica 1/1990, d'ordenació general del sistema educatiu; el Decret 332/1994, d'ordenació general dels ensenyaments de formació professional específica a Catalunya; el Decret 200/2000, sobre mobilitat del professorat de formació professional, i l'Ordre ENS/93/2002, de 14 de maig, per la qual es regulen les estades de formació del professorat a les empreses i institucions, que és la disposició que es modifica i deroga a través del Projecte d'ordre objecte d'aquest Dictamen.
També s'indiquen en l'exposició de motius els objectius de la nova regulació de les estades de formació a les empreses i es deixa constància que s'ha preferit fer un text nou que absorbeix gran part del contingut de la regulació anterior i que la deroga expressament.
El contingut de l'articulat és el següent: objecte de l'ordre (article 1), tipologia de les estades de formació (article 2), calendari de les estades (article 3), nombre i durada de les estades (article 4), sol·licituds (article 5), empreses o institucions per a la realització de les estades (article 6), requisits dels sol·licitants (article 7), situació del professorat durant el període d'estada de formació (article 8), no vinculació laboral (article 9), seguiment de les estades (article 10), memòria i certificació (article 11), avaluació i reconeixement (article 12), comissió de selecció i valoració (article 13) i resolució de les sol·licituds (article 14).
A la disposició derogatòria es deroga expressament l'Ordre ENS/93/2002.
A la disposició final s'estableix l'entrada en vigor l'endemà de la seva publicació.
A l'annex 1 s'estableix el barem de mèrits i la documentació que han de presentar les persones candidates a realitzar les estades del tipus B i a l'annex 2 s'incorporen les orientacions per a l'elaboració de la memòria de l'estada de formació dels professorat en empreses o institucions.
L'anàlisi del Projecte d'ordre permet afirmar que no només manté el títol o el nom i l'estructura de l'Ordre ENS/93/2002, sinó que les modificacions que introdueix respecte de la regulació anterior no tenen un excessiu abast ni qualitativament ni quantitativament.
En mostrar les coincidències en l'àmbit normatiu d'ambdues regulacions, aquesta Comissió Jurídica Assessora vol constatar que l'Ordre ENS/93/2002 ja que fou objecte del Dictamen 4/02 d'aquesta Comissió i que la identitat substancial entre la disposició dictaminada i la que ara es projecta té com a conseqüència que es donin aquí per reproduïts els fonaments jurídics del Dictamen mencionat, que fan referència a la competència de la Generalitat de Catalunya per regular la matèria objecte de l'Ordre, assentada en la competència plena en matèria d'ensenyament (fonament jurídic II), a l'habilitació del Departament d'Educació i al fet que la competència s'exerceixi a través d'ordre departamental i no de decret, intervenció legitimada per la doctrina que manté aquesta Comissió Jurídica Assessora en matèria d'organització del servei d'ensenyament (fonament jurídic II), i en la intervenció consultiva d'aquesta Comissió Jurídica Assessora, tenint en compte que l'ordre és una disposició general que es dicta en execució de les lleis i, per tant, subjecta a dictamen preceptiu (fonament jurídic III), d'acord amb el que ara s'estableix en l'article 8.2.b) de la Llei 5/2005, de 2 de maig, reguladora d'aquest òrgan i que abans s'establia en els mateixos termes en l'article 3.1.b) del Decret legislatiu 1/1991.
La tramitació del Projecte s'ha d'ajustar a allò que disposen els articles 63 i següents de la Llei 13/1989.
El contingut de la documentació incorporada a l'expedient administratiu mostra que s'han seguit els tràmits previstos en la Llei (i en queda constància en els antecedents del Dictamen) i que, en termes generals, en cadascun dels tràmits s'han respectat les exigències legals.
Malgrat el judici global, cal formular alguna observació en relació amb aquests tràmits.
En primer lloc, cal destacar que l'informe econòmic de la Memòria, exigit per l'article 63.2 de la Llei 13/1989, es va reelaborar per adaptar-lo als canvis que es pretenen introduir en el número d'estades del tipus B, que passa de 100 a 120, increment que es fa a favor d'una reserva de 20 places per al professorat de centres concertats.
En segon lloc, l'informe preceptiu emès per l'Institut Català de les Dones -en el moment que s'efectuà denominat encara Institut Català de la Dona-, destaca que no s'empra cap terme discriminatori al llarg del text de la proposta i fa propostes que no s'incorporen al text, cosa que és jurídicament irreprotxable atesa la naturalesa del dictamen, però que no són valorades en l'Informe de l'Assessoria Jurídica del Departament, fet que s'hauria de produir per exigència del principi de correcció institucional.
L'Assessoria Jurídica ha de prendre posició respecte de les propostes, les al·legacions, els suggeriments o les recomanacions que fan les parts que intervenen en el procediment, singularment quan s'emeten en un dictamen legalment preceptiu.
En tercer lloc, s'ha acomplert el tràmit previst en l'article 9.1 de la Llei 25/1985, del Consell Escolar.
El seu Dictamen 10/05 fa nombroses consideracions i gairebé la seva pràctica totalitat és incorporada literalment o adaptada al text definitiu del Projecte.
El Dictamen fa una recomanació referent al moment en què el Departament consulta el Consell Escolar en el sentit de demanar que es realitzi després que s'efectuï la consulta i la negociació amb les organitzacions sindicals.
Per últim, l'Informe que emet l'Assessoria Jurídica de la Secretaria General del Departament d'Educació, que conclou per informar favorablement sobre l'aprovació de l'Ordre, hauria d'avaluar amb una mínima motivació cadascuna de les al·legacions presentades, singularment les relatives als informes preceptius, i evitar errors en la data d'emissió d'un dictamen o en el resultat de la votació per aprovar-lo, com succeeix en el cas del Dictamen del Consell Escolar de Catalunya.
L'examen del contingut s'ha d'iniciar, necessàriament, reiterant allò que indica al fonament jurídic segon: la disposició que es projecta és una modificació de no gaire abast de l'Ordre ENS/93/2002, i aquesta Ordre fou objecte del Dictamen 4/02 d'aquesta Comissió.
Per tant, i un cop comprovades que les observacions que es feien al Dictamen foren incorporades totalment en el text de l'Ordre ENS/93/2002, aquesta Comissió Jurídica Assessora no examinarà aquí de nou els preceptes que són reproducció literal de preceptes de l'Ordre ja dictaminada, ni aquells que únicament introdueixen modificacions en la denominació dels òrgans administratius o en les maneres de gestionar les sol·licituds o les estades a les empreses.
Com s'ha esmentat, en tots aquests casos es dóna per reproduït el fonament jurídic cinquè del Dictamen 4/02.
L'aplicació estricta del criteri indicat permetria a aquesta Comissió Jurídica Assessora concentrar la valoració del contingut en les dues úniques innovacions substantives que el Projecte d'ordre incorpora: per una part, la creació pel Departament d'Educació d'una borsa d'empreses per fer-hi les estades formatives (article 6); i per l'altra, permetre l'accés a les estades de tipus B (les de tipus A ja ho tenien reconegut en l'Ordre ENS/93/2002), al professorat interí dels centres docents públics que depenen del Departament d'Educació i al professorat dels centres docents privats sostinguts amb fons públics, i s'estableix una reserva de 20 places per a cadascun d'aquests col·lectius (articles 7.2, 7.3 i 4.1).
Cap de les dues modificacions mereixen observacions de legalitat; únicament cal destacar que constitueixen una mesura raonable per fomentar que es cobreixin les places que anualment es convoquen, ja que en el curs 2002-2003 en quedaren vacants 216 de les 300 disponibles i en el curs 2003-2004, 227 de les 300 disponibles.
No obstant això, aquesta Comissió Jurídica Assessora, atenent a criteris de tècnica legislativa i amb la finalitat de millorar la sistemàtica de la regulació, l'estructura de l'Ordre i la seva eficàcia, ha de fer les consideracions següents sobre el conjunt del text:
a) L'exposició de motius ha de fer referència a aquest Dictamen.
És certament preceptiva segons resulta de l'article 13.2 de la Llei 5/2005.
b) En relació amb l'article 4, nombre i durada de les estades, es fan dues observacions.
En primer lloc és convenient estructurar l'article en dos apartats, el 4.1 dedicat al nombre d'estades i el 4.2 a la durada de les estades, incloent en cadascun d'ells únicament allò referent a aquesta matèria i evitant així, com succeeix ara, que en l'article 4.1 es regulin a la vegada el nombre i la durada de les estades.
En segon lloc cal modificar la redacció de l'article 4.2 quan diu que el nombre d'estades del tipus A que pot fer en el curs acadèmic cada docent és "il·limitat".
És obvi que la redacció és errònia: el nombre d'estades d'un docent és necessàriament limitat, atès que, entre d'altres raons, es convoquen un nombre limitat d'estades de formació.
La redacció que se suggereix és: "Cada docent pot fer un màxim de dues estades del tipus B en el mateix curs acadèmic, sempre que, un cop adjudicada una estada del tipus B a totes les persones que reuneixin els requisits, restin estades per assignar.
La limitació del nombre d'estades no afecta les del tipus A".
Aquesta redacció s'inclouria com a paràgraf segon de l'article 4, la qual cosa suposa una fusió dels articles 4.2 i 4.3.
c) L'article 7.2.a) fa al·lusió al "projecte teoricopràctic al qual es fa referència a l'apartat 1 de l'annex 1 d'aquesta Ordre", mentre que tal consideració no apareix al mencionat annex, que només parla del "projecte d'estada".
I, per augmentar la confusió, l'article 5, en l'apartat primer, esmenta "el projecte d'actualització teoricopràctic".
S'hauria d'unificar o precisar més la terminologia utilitzada.
d) A l'article 8, situació del professorat durant el període de l'estada de formació, s'haurien de fer dues modificacions.
La primera, en el sentit d'incloure en el títol situació "administrativa", ja que aquesta denominació és la que correspon al contingut del precepte.
La segona, substituir "la condició de servei actiu" per "la situació de servei actiu" i "la seva condició" per "la seva situació administrativa".
e) A l'article 9, se suggereix que s'afegeixi una referència al text que, d'una banda, el Departament d'Educació posarà en coneixement dels representants legals dels treballadors a l'empresa la relació de professors que realitzaran l'estada i les dates en què es realitzarà i, d'altra banda, que també es remetrà a la inspecció de treball una relació dels professors participants i una relació de les empreses.
Ambdues mesures compleixen una funció preventiva de possibles conflictes i suposen afegir més transparència a la situació dels professors.
f) Al primer paràgraf de l'article 13 s'hauria de connectar la selecció i valoració de mèrits amb el barem de mèrits establert a l'annex 1.
A més, a la lletra d) s'hauria de substituir "Dos funcionaris/àries" per "Dos/dues funcionaris/àries".
g) L'article 14, resolució, mereix dues consideracions.
En primer lloc, cal precisar més el contingut de l'apartat 1, i afegir, després de "nombre total", el sintagma preposicional que complementi el nom "de places disponibles o convocades".
En segon lloc, i també en relació amb l'apartat primer, se suggereix que, per evitar la imatge d'absolut automatisme en la concessió de l'estada a partir de l'ordre temporal de presentació, s'afegeixi una referència al compliment dels requisits establerts en l'Ordre i en la convocatòria.
h) A la disposició final cal substituir "DOGC" per Diari Oficial de la Generalitat de Catalunya.
i) En relació a l'estructura de l'articulat del Projecte d'ordre, se suggereix que es variï l'ordre de l'articulat per adaptar-lo a les fases temporals del procediment que es regula.
En aplicar aquest criteri, els articles 13 i 14 passarien a ser els nous 8 i 9 i els articles 8, 9, 10, 11 i 12 passarien a ser, respectivament, 10, 11, 12, 13 i 14.
D'aquesta manera tots els articles referents a les sol·licituds precedirien a aquells que fan referència a l'estada a l'empresa.
Pot ser aprovat pel Departament d'Ensenyament el Projecte d'ordre per la qual es regulen les estades del professorat de formació professional a les empreses i institucions, una vegada considerades les observacions efectuades en el fonament jurídic quart, cap de les quals no té el caràcter d'essencial.